Nick Zimmermann (DF), 2025-05-22:
Tak for det.
Der er jo blevet sagt rigtig meget, og jeg synes sådan set, at det er en god og enormt vigtig debat, der har været i dag.
Men jeg mener nu alligevel, der er noget, der ikke har været nævnt fra hverken nogen ordførere eller nogen spørgere, og det er det, der er på flere forsider af aviser i dag, nemlig at pensionsalderen sådan set stiger hurtigere end pensionisternes levetid.
Det betyder jo altså helt kort og godt, at forudsætningerne for den velfærdsaftale, der blev lavet tilbage i 2006, reelt ikke er der længere.
For vi kan jo sådan set se på det, der bliver beskrevet i dag, at man vil skulle arbejde 2-3 år længere, end den reelle stigning i levealderen tilsiger, og det er selvfølgelig under ingen omstændigheder retfærdigt.
Derfor står jeg her også i dag, nemlig fordi vi i Dansk Folkeparti kræver, at der kommer en ny undersøgelse af danskernes levealder, og at den her sag selvfølgelig har behov for at komme tilbage i udvalget, hvor den er nødt til at blive behandlet én gang til med de rigtige forudsætninger.
Når det så er sagt, synes jeg også, det er værd at huske et citat, der ikke er sådan særlig gammelt, fra statsministeren, der jo helt klokkeklart siger: Velfærdsaftalen er på mange måder en god aftale, og den er en motor, der sikrer, at vi kan investere i velfærdssamfundet for fremtidige generationer.
Men det er også en aftale, der har nogle udfordringer i sig.
Derfor er tiden nu kommet til, at vi gør den endnu mere socialt retfærdig og realistisk, så vi får et bedre bud på fremtidens pensionsalder.
Den automatik, som pensionsalderen hæves med lige nu, tror vi ikke på længere.
Citat fra statsministeren slut.
Derfor undrer det os jo i Dansk Folkeparti, at vi i dag rent faktisk står med et forslag om netop at hæve pensionsalderen automatisk.
For med ét har Socialdemokraterne på den ene side ophævet den aftale, mens de med det her lovforslag på den anden side så fortsætter automatikken.
Det gør også, at jeg en dag som i dag ikke kan lade være at tænke på mine gamle kollegaer hjemme på lageret.
Det er jo mine gamle kollegaer, der skulle ud af dynerne allerede klokken fem om morgenen for at møde ind og løfte tunge paller hele dagen.
Jeg tænker i hvert fald os på, hvordan deres kroppe er begyndt at sige fra, men alligevel bider de tænderne sammen hver evig eneste dag for at klare endnu en dag.
Jeg har også været vidne til, at mine gamle kollegaer, der har gået foroverbøjet med slidte rygge og knæ, der ikke længere kan holde til noget.
Det er altså ikke realistisk at forvente, at mine kollegaer hjemme på lageret kan arbejde, indtil de er 77, 78 eller måske endda 79 år gamle.
For vi ved, at der er forskel på dem, der har brugte hele deres liv bag et skrivebord, og så dem, der har arbejdet med kroppen hver eneste dag, siden de var helt unge.
Vi ved også, at hvis ikke vi sætter et loft over pensionsalderen, så vil de danskere, der arbejder allerhårdest, aldrig nogen sinde kunne nå at nyde deres otium.
Og det må være det, som er det absolut vigtigste.
Det handler jo netop ikke kun om dem, der allerede er nedslidt til sokkeholderne i en alder af 47 år.
Det handler også om dem, der har mulighed for rent faktisk at gå igennem et arbejdsliv og skal have mulighed for at trække sig tilbage og nyde deres otium.
Noget, jeg ikke kan lade være med at tænke på i dag, er, når vi hører historien om Thomas oppe fra Støvring på 47 år, der er fuldstændig nedslidt til sokkeholderne, og det så bliver nævnt, at han bare kan gå på en af de ordninger, der i forvejen er.
Er der ikke nogen Socialdemokrater, der kan huske, at et af deres egne valgoplæg netop var at afskaffe seniorpensionsordningen, altså den seniorpension, som netop folk som Thomas har brug for at have som en tilbagetrækningsmulighed?
Jeg mener i hvert fald, det er hovedrystende, at man kan høre historie på historie om danskere, der er fuldstændig nedslidte, om danskere, der ikke kan stå op om morgenen, fordi det gør så ondt, og alligevel er det den ordning – som de er allermest glade for, og som 30.000 danskere benytter sig af hver evig eneste dag – som er Socialdemokraternes politik at afskaffe.
I øvrigt er det også værd at nævne, at Pensionskommissionen allerede i 2022 foreslog en alternativ model, hvor pensionsalderen kun stiger i takt med de sunde leveår, altså netop for at tage højde for, at flere leveår ikke nødvendigvis er gode år.
Med de ord vil jeg sige tak.